# Manual de novells ardits

El Manual de novells ardits, més conegut com a Dietari de l'antic Consell barceloní, era el dietari del racional de la ciutat de Barcelona. El document original es conserva a l'Arxiu Històric de la Ciutat de Barcelona, consta de 49 volums en foli i comprèn anotacions des del 1390 fins al 1839. Posteriorment fou editat, de manera intermitent, entre 1892 i 1975.

## Història

En el Dietari s'anotaven quotidianament nomenaments d'oficials, trameses de missatgers i correus, surtides i entrades de consellers o de la host i, en general, notícies (ardits) que podien ésser explicació d'una despesa, així com d'altres que els escrivans consideraven útils o suficientment transcendentals com per a constar-hi.
Segons la primera pàgina del manuscrit:
| « | En lo present Libre, lo qual és apellat Manual, seran continuades totes les jornades qui d’aquí avant se seguiran aytants com en lo present volum ne cabran et tots los novells ardits qui·s esdevindran en les dites jornades, et anades et vengudes dels honrats consellers de la ciutat et de misatjers et altres persones qui seran trameses per ordinació del Conçell de la dita ciutat, e totes coses qui novella­ ment seran começades o finades e tots altres novells ardits, segons la forma davall contenguda. Lo qual Manual fo començat per los racionals de la dita ciutat dilluns, a XII dies del mes de setembre del any M.CCC.XC | » |
A partir del 1441 se substituí el nom de Manual pel de Llibre de Jornades i ja al segle xvi pel de Dietari. Abolit el Consell de Cent, les anotacions es continuaren fent, amb algunes interrupcions, fins al 1839.

## Publicació

L'any 1892, «per acord i a expenses» de l'ajuntament de Barcelona, en fou començada la publicació, iniciada per Francesc Carreras i Candi i Frederic Schwartz. Després de l'any 1922 aquesta fou interrompuda a causa de la dictadura de Primo de Rivera (per tal com es tractava d'una obra en català) i no fou continuada fins al 1965, dirigida ara per Pere Voltes Bou i editada per l'Institut Municipal d'Història de Barcelona. El darrer volum del Manual fou publicat el 1975 i acaba el 13 de setembre de 1714, amb el final del setge de Barcelona.
Inicialment només s'edità el text amb un índex alfabètic i analític al final. A partir del volum desè s'inclouen gravats dels dibuixos i portades i, alhora, notes i apèndixs amb documents relacionats amb el text. El volum onzè incorpora un índex de noms de persona i de lloc.

## Referències

* 1 2 3 «Manual de novells ardits». Gran Enciclopèdia Catalana. Barcelona: Grup Enciclopèdia Catalana.
* 1 2 3 4 5 «Manual de novells ardits». Diccionari enciclopèdic d'historiografia catalana. Barcelona: Grup Enciclopèdia Catalana.
* 1 2 3 Riera i Viader, Sebastià «Les fonts municipals del període 1249-1714. Guia d'investigació». Barcelona. Quaderns d’història, 4, 2001, pàg. 257 [19].
* ↑ Carreras i Candi, Francesc; Schwartz y Luna, Federico (eds.). Manual de novells ardits, vulgarment apellat Dietari del Antich Consell Barceloní. Volum Primer. Barcelona: Ajuntament de Barcelona, 1892, p. 1. Transcripció d'acord amb el text reproduït a «Introducció». A: Dietaris de la Generalitat de Catalunya. Volum I. Barcelona: Generalitat de Catalunya, novembre 1994, p. XV. ISBN 84-393-3149-5.
* ↑ Faura i Pujol, Neus. «Formes cultes i formes col·loquials en la llengua del Manual de Novells Ardits o Dietari del Consell Barceloní». A: Martí, Sadurní (coord.). Actes del Tretze Col·loqui Internacional de Llengua i Literatura Catalanes : Universitat de Girona, 9-12 de setembre de 2003. Volum I. Barcelona: Publicacions de l'Abadia de Montserrat, 2006, p. 150. ISBN 84-8415-845-4.

## Vegeu també

* Dietari de la Generalitat
* Esteve Gilabert Bruniquer i Riera, un dels autors del dietari, així com de les «Rúbriques»

## Enllaços externs

* Fitxa al catàleg en línia de l'Arxiu Municipal de Barcelona.